IZVEDBENA UREDBA KOMISIJE (EU) 2022/1309

z dne 26. julija 2022

o spremembi in popravku Izvedbene uredbe (EU) 2018/2019 glede nekaterih rastlin za saditev iz rodu Malus domestica s poreklom iz Ukrajine in Srbije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(4), prvi pododstavek, Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za zelo tvegane rastline, rastlinske proizvode in druge predmete.

(3) Po predhodni oceni je bilo v Prilogo k Izvedbeni uredbi (EU) 2018/2019 vključenih 34 rodov in ena vrsta rastlin za saditev s poreklom iz tretjih držav kot zelo tveganih rastlin. V navedeni prilogi je tudi rod Malus Mill.

(4) Ukrajina je 18. oktobra 2019 Komisiji predložila zahtevek za izvoz eno- do triletnih podlag in cepljenih rastlin za saditev iz rodu Malus domestica, ki so v stanju mirovanja in z golimi koreninami, v Unijo. Navedenemu zahtevku je bila priložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 30. septembra 2021 sprejela znanstveno mnenje o oceni tveganja blaga za rastline za saditev iz rodu Malus domestica iz Ukrajine (4). Agencija je Lopholeucaspis japonica, Eotetranychus prunicola, tobacco ringspot virus in Erwinia amylovora opredelila kot relevantne škodljive organizme za navedene rastline za saditev.

(6) Agencija je ocenila ukrepe za zmanjšanje tveganja, opisane v dokumentaciji za Lopholeucaspis japonica, Eotetranychus prunicola in tobacco ringspot virus, ter ocenila verjetnost nenapadenosti blaga z navedenimi škodljivimi organizmi. Glede Erwinia amylovora je ocenjevala, ali so izpolnjene posebne zahteve za vnos rastlin Malus Mill., razen plodov in semen, na določena varovana območja iz točke 9 Priloge X k Izvedbeni uredbi Komisije (EU) 2019/2072 (5) ter njihove premike po njih.

(7) Na podlagi znanstvenega mnenja Agencije se fitosanitarno tveganje zaradi vnosa do triletnih podlag in cepljenih rastlin za saditev v stanju mirovanja in z golimi koreninami iz rodu Malus domestica s poreklom iz Ukrajine v Unijo šteje za sprejemljivo, če so izpolnjene ustrezne posebne uvozne zahteve iz Priloge VII k Izvedbeni uredbi (EU) 2019/2072 in posebne zahteve za varovana območja iz točke 9 Priloge X k navedeni uredbi.

(8) Lopholeucaspis japonica in tobacco ringspot virus sta navedena v Prilogi II k Izvedbeni uredbi (EU) 2019/2072 kot karantenska škodljiva organizma za Unijo. Erwinia amylovora je na seznamu karantenskih škodljivih organizmov za varovano območje iz Priloge III k Izvedbeni uredbi (EU) 2019/2072 in nadzorovanih nekarantenskih škodljivih organizmov za Unijo iz Priloge IV k navedeni uredbi, v točki 9 Priloge X k navedeni uredbi pa so določene posebne zahteve za preprečitev vstopa in širjenja škodljivega organizma na določenih varovanih območjih.

(9) Eotetranychus prunicola še ni vključen na seznam karantenskih škodljivih organizmov za Unijo. Na podlagi dokazov, ki so jih predložile države članice, vpliv navedenega škodljivega organizma na gostiteljske rastline v Uniji ni znaten. V zvezi z njim torej niso potrebne nobene uvozne zahteve.

(10) Zato je primerno, da se do triletne podlage in cepljene rastline za saditev z golimi koreninami v stanju mirovanja iz rodu Malus domestica s poreklom iz Ukrajine ne štejejo več za rastline z visokim tveganjem.

(11) Izvedbena uredba (EU) 2018/2019 je bila spremenjena z Izvedbeno uredbo Komisije (EU) 2020/1361 (6), s katero je bilo določeno, da je prepovedan vnos rastlin Malus Mill., razen eno- do dveletnih cepljenih rastlin za saditev z golimi koreninami v stanju mirovanja iz rodu Malus domestica s poreklom iz Srbije. Vendar v navedeni uredbi po pomoti ni določeno, da morajo biti navedene rastline za saditev brez listov v skladu z ustreznim znanstvenim mnenjem EFSA (7). To izpustitev bi bilo treba zato popraviti.

(12) Prilogo k Izvedbeni uredbi (EU) 2018/2019 bi bilo treba torej ustrezno spremeniti in popraviti.

(13) Da bi izpolnili obveznosti Unije, ki izhajajo iz sporazuma Svetovne trgovinske organizacije o uporabi sanitarnih in fitosanitarnih ukrepov (8), bi bilo treba v najkrajšem možnem času ponovno začeti uvoz do triletnih podlag ter cepljenih rastlin za saditev z golimi koreninami v stanju mirovanja iz rodu Malus domestica s poreklom iz Ukrajine.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga k Izvedbeni uredbi (EU) 2018/2019 se spremeni in popravi v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. julija 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PLH EFSA (Odbor EFSA za zdravje rastlin), 2021. Scientific Opinion on the commodity risk assessment of Malus domestica plants from Ukraine (Znanstveno mnenje o oceni tveganja blaga za rastline iz rodu Malus domestica iz Ukrajine). EFSA Journal 2021;19(11):6909, 58 str. https:// doi.org/10.2903/j.efsa.2021,6909.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) Izvedbena uredba Komisije (EU) 2020/1361 z dne 30. septembra 2020 o spremembi Izvedbene uredbe (EU) 2018/2019 glede nekaterih rastlin iz rodu Malus domestica za saditev s poreklom iz Srbije ter nekaterih rastlin iz vrst Acer japonicum Thunberg, Acer palmatum Thunberg in Acer shirasawanum Koidzumi za saditev s poreklom iz Nove Zelandije (UL L 317, 1.10.2020, str. 1).

(7) Odbor PLH EFSA (Odbor EFSA za zdravje rastlin), 2020. Scientific Opinion on the commodity risk assessment of Malus domestica plants from Serbia (Znanstveno mnenje o oceni tveganja blaga za rastline iz rodu Malus domestica iz Srbije). EFSA Journal 2020;18(5):6109, 53 str. https://doi.org/10.2903/j.efsa.2020,6109.

(8) Sporazum o uporabi sanitarnih in fitosanitarnih ukrepov (sporazum SPS) (sprejet 15. aprila 1994, ki je začel veljati 1. januarja 1995; UNTS zvezek 1867, str. 493); Svetovna trgovinska organizacija, https://www.wto.org/english/tratop_e/sps_e/spsagr_e.htm.